Donald Trump, fyrrverandi Bandaríkjaforseti, hefur áfrýjað úrskurði alríkisdómstóls um að skjalasafn Hvíta húsið skuli afhenda rannsóknarnefnd Bandaríkjaþings hundruð skjala og annarra gagna frá síðustu dögum og vikum forsetatíðar hans.
Rannsóknarnefndin hefur krafist þess að fá gögnin í hendur, með það fyrir augum að fá betri mynd af embættisfærslu forsetans fyrrverandi og hans nánustu ráðgjafa í aðdraganda árásar þúsunda stuðningsmanna Trumps á þinghúsið í Washington sjötta janúar síðastliðinn. CNN greinir frá því að nefndin hafi þegar brugðist við áfrýjun Trumps með því að biðja hæstarétt um flýtimeðferð á áfrýjuninni svo að það skýrist fyrir miðjan næsta mánuð, hvort rétturinn muni taka málið fyrir eða ekki. Formlegt hlutverk nefndarinnar er að rannsaka árásina á þinghúsið og aðdraganda hennar ofan í kjölinn og draga lærdóm af niðurstöðunum, sem nýst geti til að hindra að slíkir atburðir endurtaki sig.
Lögmenn Trumps sögðu þegar þeir áfrýjuðu ákvörðun alríkisdómstóls að stjórnarskrá Bandaríkjanna og lög um friðhelgi forseta í embætti veittu forsetanum fyrrverandi skýran rétt til þess að vernda gögnin gegn því að þau væru gerð opinber svo fljótt. Þau verða ekki afhent fyrr en ákvörðun hæstaréttar liggur fyrir.
Meðal gagna sem rannsóknarnefndin vill fá afhent eru dagbækur, skrá um heimsóknir í Hvíta húsið, drög að ræðum forsetans og handskrifaðar athugasemdir Marks Meadows, fyrrverandi yfirmanns forsetaembættisins, um atburðina sjötta janúar.